text: गुजरात में पारसी समुदाय की महिला गुलरुख गुप्‍ता को सुप्रीम कोर्ट ने बड़ी राहत देते हुए पारसी मंदिरों में प्रवेश की इजाजत दी। गुलरुख गुप्ता के अपने समाज से बाहर हिंदू पुरुष से शादी करने पर पारसी मंदिर में प्रवेश पर रोक लगा दी गई थी। इस संबंध में अहमदाबाद हाईकोर्ट ने पारसी रीति रिवाज में हिस्सा लेने की मनाही के पारसी ट्रस्ट के फैसले को सही ठहराते हुए कहा था कि विवाह के बाद महिला का धर्म पति के धर्म में तब्दील हो गया है। इसके बाद महिला सुप्रीम कोर्ट पहुंची और इंसाफ मांगा। महिला ने कहा कि उसने हिन्दू पुरुष से स्पेशल मैरिज एक्ट में शादी की थी, धर्म परिवर्तन नहीं किया था। उसे पारसी रिवाज से पिता के अंतिम संस्कार में हिस्सा लेने का हक मिलना चाहिए। सुप्रीम कोर्ट ने महिला की याचिका पर गुजरात की बालसाड पारसी ट्रस्ट से महिला की मांग पर विचार कर जवाब देने को कहा, जिसके लिए ट्रस्ट ने कोर्ट में सहमति जताई।